സംസ്കൃതം മാത്രമല്ല, തമിഴും ദേവഭാഷ: മദ്രാസ് ഹൈക്കോടതി ചെന്നൈ: സംസ്കൃതം മാത്രമല്ല, ലോകത്തിലെ ഏറ്റവും പ്രാചീന ഭാഷകളിലൊന്നായ തമിഴും ദേവഭാഷയാണെന്ന് മദ്രാസ് ഹൈക്കോടതി. തമിഴ്നാട്ടിലെ ക്ഷേത്രങ്ങളില് സംസ്കൃതത്തിലുള്ള മന്ത്രങ്ങള്ക്കൊപ്പം തമിഴിലും മന്ത്രങ്ങള് ഉച്ചരിക്കേണ്ടതാണെന്നും ജസ്റ്റിസുമാരായ എന്. കിരുബാകരന്, ബി. പുകഴേന്തി എന്നിവര് ഉള്പ്പെട്ട ബെഞ്ച് വിധിച്ചു. കരൂര് ജില്ലയിലെ ക്ഷേത്രപ്രതിഷ്ഠയില് തമിഴ് മന്ത്രങ്ങള് ചൊല്ലാന് അധികൃതര്ക്ക് നിര്ദ്ദേശം നല്കണമെന്നാവശ്യപ്പെട്ടുള്ള ഹര്ജി പരിഗണിക്കുകയായിരുന്നു കോടതി. പുരാതന സാഹിത്യകൃതികള് അനേകമുള്ള സംസ്കൃതം ദേവഭാഷയാണ്. അതുപോലെ മനുഷ്യര് സംസാരിക്കുന്ന ഏതു ഭാഷയും ദേവഭാഷ തന്നെയാണ്. മനുഷ്യര്ക്കു ഭാഷ സൃഷ്ടിക്കാനാവില്ല. നൂറ്റാണ്ടുകള്ക്ക് മുമ്ബ് സൃഷ്ടിക്കപ്പെട്ട ഭാഷ തലമുറകള് കൈമാറിയാണ് ഇന്നത്തെ രൂപത്തില് ആയത്. തമിഴ്നാട്ടിലെ ക്ഷേത്രത്തില് തമിഴ് ഉപയോഗിച്ചില്ലെങ്കില് മറ്റേത് ക്ഷേത്രത്തിലാണ് അത് ഉപയോഗിക്കുകയെന്നും കോടതി ചോദിച്ചു. ശിവതാണ്ഡവത്തിനിടെ ഉടുക്ക് താഴെ വീണപ്പോഴുണ്ടായ ശബ്ദത്തില് നിന്നാണ് തമിഴ്ഭാഷ പിറന്നതെന്നാണ് വിശ്വാസം. ഭഗവാന് മുരുകന് സൃഷ്ടിച്ചതാണിതെന്നും പറയപ്പെടുന്നു.